WTOปรับลดคาดการณ์โลก โตเหลือ3.7%
องค์การการค้าโลกลดการคาดการณ์เศรษฐกิจปีนี้โตลดเหลือ 3.7% เหตุยุโรปเจอถดถอยและจีนโตช้า
14 เม.ย. 2555

องค์การการค้าโลกลดการคาดการณ์เศรษฐกิจปีนี้โตลดเหลือ 3.7% เหตุยุโรปเจอถดถอยและจีนโตช้า
องค์การการค้าโลก (ดับเบิลยู ทีโอ) ปรับลดการคาดการณ์การเติบโตทางเศรษฐกิจในปี 2555 ลงเหลือ 3.7% จากปีที่แล้วที่เศรษฐกิจมีการเติบโต 5% เนื่องจากภาวะวิกฤตหนี้สาธารณะของยุโรป และการเติบโตทางเศรษฐกิจของประเทศมหาอำนาจอย่างสหรัฐและจีนเลวร้ายกว่าที่คาดการณ์กันไว้ 
รายงานระบุว่า ผลจากเหตุแผ่นดินไหวและคลื่นสึนามิรุนแรงในญี่ปุ่น รวมถึงน้ำท่วมในไทยส่งผลให้เศรษฐกิจของหลายประเทศ โดยเฉพาะประเทศกำลังพัฒนาในเอเชียไม่สามารถโตได้ตามที่ได้คาดการณ์ไว้ก่อนหน้า แต่ในช่วงปลายปีน่าจะกลับมาฟื้นตัวได้อีกครั้ง ด้วยกำลังการบริโภคภายในประเทศและการฟื้นตัวของจีนและอินเดีย
ปาสกาล ลามี ผู้อำนวยการใหญ่องค์การการค้าโลกกล่าวเตือนว่า เศรษฐกิจและการค้าโลกยังคงเปราะบาง เห็นได้จากการคาดการณ์ตัวเลขการค้าในปี 2555 ยังคงชะลอตัว แสดงให้เห็นว่าปัจจัยเสี่ยงจากยุโรปและสหรัฐยังคงมีอยู่
ทั้งนี้ องค์การการค้าโลกคาดการณ์ว่าเศรษฐกิจและการค้าโลกจะกลับเข้าสู่การฟื้นตัวอย่างแข็งแกร่งอีกครั้งในช่วงปี 2556 นี้
สำหรับผลผลิตโลกในปีนี้ดับเบิลยูทีโอคาดว่าจะเติบโต 2.1% ซึ่งลดจาก 2.4% ของการคาดการณ์ในปี 2554 แต่ตัวเลขมีสิทธิปรับลดได้อีก เนื่องจากยังมีปัจจัยเสี่ยงบางตัว เช่น สถานการณ์ในยุโรป และราคาน้ำมันที่แพงขึ้นอย่างรวดเร็วที่อาจส่งผลกระทบต่อการค้าโลก